om ændring af forordning (EU) 2021/XXX, for så vidt angår visse foreløbige fiskerimuligheder for 2021 i EU-farvande og andre farvande

BEGRUNDELSE

1.BAGGRUND FOR FORSLAGET

•Forslagets begrundelse og formål

Den 15.-16. december 2020 nåede Rådet til politisk enighed om fiskerimulighederne for 2021. Rådet nåede til enighed om, at der bør fastsættes foreløbige TAC'er for bestande, der deles med tredjelande, indtil disse høringer er afsluttet i overensstemmelse med EU's retlige ramme og internationale forpligtelser, eller, hvis de ikke kan afsluttes med et positivt resultat, indtil Rådet fastsætter ensidige TAC'er for EU i 2021.

De foreløbige TAC'er har til formål at sikre, at fiskeriet i EU fortsat er bæredygtigt. Disse foreløbige fiskerimuligheder bør under ingen omstændigheder stå i vejen for fastsættelsen af endelige fiskerimuligheder i overensstemmelse med internationale aftaler og resultatet af høringer, EU's retlige ramme og den videnskabelige rådgivning. De bør generelt set svare til 25 % af EU-andelen af de fiskerimuligheder, der er fastsat for 2020. EU-andelen af disse fiskerimuligheder blev beregnet i overensstemmelse med princippet om relativ stabilitet og Haagpræferencerne. Denne tilgang berører ikke en tilgang, der måtte blive anvendt i fremtidige internationale aftaler. Det blev besluttet, at der i et meget begrænset antal tilfælde (for visse TAC'er for makrel, blåhvilling og hestemakrel) skulle anvendes en anden procentsats, hvis der hovedsageligt fiskes efter bestandene i begyndelsen af året.

De månedlige fangstdata for de seneste år, som er indberettet til Kommissionen, viser, at visse andre pelagiske og demersale bestande hovedsageligt fiskes i begyndelsen af året. På grundlag af disse fangstdata og i overensstemmelse med den videnskabelige rådgivning bør der derfor fastsættes en højere procentsats svarende til Unionens andel af de fiskerimuligheder, der er fastsat for 2020, for de tilsvarende TAC'er, hvis dette ikke berører en tilgang, der måtte blive anvendt i fremtidige internationale aftaler og/eller høringer.

Den 15.-16. december 2020 nåede Rådet til politisk enighed om fiskerimulighederne for 2021. Rådets tilhørende forordning forventes at blive vedtaget i midten af januar 2021 ved skriftlig procedure. Offentliggørelsen af forordningen i Den Europæiske Unions Tidende finder normalt sted inden udgangen af januar. På nuværende tidspunkt er det derfor ikke muligt at medtage en nøjagtig henvisning til den rådsforordning, der vil blive ændret.

•Sammenhæng med de gældende regler på samme område

De foreslåede foranstaltninger er udarbejdet i overensstemmelse med den fælles fiskeripolitiks mål og regler og er i overensstemmelse med Unionens politik for bæredygtig udvikling.

•Sammenhæng med Unionens politik på andre områder

De foreslåede foranstaltninger er i overensstemmelse med andre EU-politikker, navnlig politikkerne på miljøområdet.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Dette forslags retsgrundlag er artikel 43, stk. 3, i traktaten om Den Europæiske Unions funktionsmåde.

Unionens forpligtelser, når det gælder bæredygtig udnyttelse af de levende akvatiske ressourcer, følger af forpligtelserne i henhold til artikel 2 i grundforordningen for den fælles fiskeripolitik og de relevante flerårige planer.

•Nærhedsprincippet (for områder, der ikke er omfattet af enekompetence)

Unionen har enekompetence på det område, som forslaget vedrører, jf. traktatens artikel 3, stk. 1, litra d). Nærhedsprincippet finder derfor ikke anvendelse.

•Proportionalitetsprincippet